  Наталья Тетерина Удмурт кылбурчиос пӧлын «КЫЛбурд» слэмын Оксана Бисар вормиз. Вожвылъяськон 27-тӥ толсуре Ижкарысь Кар ӵектосъёсъя «ЛИФТ» штабын ортчиз. Удмуртиысь гожъясьёслэн огазеяськонэнызы но «Удмурт дунне» газетэн радъям ӵошатсконэ 5 кылбурчиос пыриськизы. Слэм кык люкетэн ортчиз. Нырысетӥяз котькуд кылбурчилы быръем произведениоссэ лыдӟыны куинь минут сётӥськиз. Жюри чузъяськем кылбуръёслэсь пуштроссэ но пыриськисьлэсь лыдӟыны быгатэмзэ дунъяз. Тужгес трос балл люкам куинь кылбурчиос кыкетӥ люкетэ потӥзы но нош ик быдэн куинь минутскын кылбуръёссэс лыдӟизы. Кык люкетын тужгес трос балл люкам Оксана Бисар вормись луиз. Кызьы вераз со ивортодэтъя «Удмуртия» агентстволы, вожвылъяськонын со пӧртэм мылкыдо кылбуръёссэ лыдӟиз. Мон бырйи валтӥсьёссэгес, кудъёсыз лулпуш дуннелы сӥземын. Пичильтык кылбуръёсы вань сыӵе психологической, соосты (лыдӟи – ред.). Одӥгез вал гурт улон сярысь, «Гуртысь зын» шуыса нимаське со. Собере семья сярысь «Синучкон» кылбуре. И лыдӟи на мон «Лу шудо» кылбурме – сыӵе бурдъясь кылбуре вань. Мыным со аслым яра. Куке мӧзмыт мылкыд луэ ке, сое аслым лыдӟисько Оксана Бисар, кылбурчиСолэн кылъёсызъя, таӵе ужрадъёс одно ик кулэ, малы ке шуоно калык куд-ог кылбурчиосты ӵемысь уг но тоды. Вотэсысь кылбуръёсты лыдӟыса, соос сокем мур но ӟечлыко уг пото, нош куке ачиз автор произведенизэ шара лыдӟе – со «ческыт», шуэ Оксана Бисар. Соин соглаш Анастасия Шумилова но. Таӵе слэмъёс удмурт кылбурчоислы ог-огзэс кылзӥськыны луонлык сёто, лыдъя со. Берло дыре кылбурет потэ книгаосысь, со тросгес чузъяськыны кутске. Слэмъёс но, кылбурчиослэн баттлъёссы но ӵемгес но ӵемгес ортчыло бадӟым каръёсын, но ӟуч кылын. Малпасько, удмурт кылын но со туж умой. Мед удмурт кылбур но кылӥськоз карын Анастасия Шумилова, кылбурчи «Удмурт дунне» газетлэн валтӥсь редакторезлэн воштӥсез Елена Миннигараева пусйиз, «КЫЛбурд» слэмлэн нимыз юнме быръемын ӧвӧл. Та вожвылъяськон котькуд пыриськисез бурдъяны кулэ.  Котькуд кылбур бурдъёс сётэ адямилы. Со бурдъёс мед сётоз вожвылъяськонэ пыриськисьёслы но, соин ик сыӵе ним сётӥм – «КЫЛбурд» Елена Миннигараева, «Удмурт дунне» газетлэн валтӥсь редакторезлэн воштӥсезУдмурт кылбурчиослэн слэмазы Эстониысь куноос но пыриськизы. Кылбурчилэн Яан Малинлэн та выллем ужрадъёсты Европаын радъянъя бадӟым тодонлыкез вань. Солэн верамезъя, слэме учкисьёсты кыскон бордын радъясьёс но, вожвылъяськонэ пыриськисьёс но ужаны кулэ. Учкисьёс кулэ шӧдыны, котькуд вакытэ мар ке но луоз шуыса, пусъе эстон кылбурчи. Ватсалом, удмурт кылбурчиослэн слэмазы вормись Оксана Бисар Удмуртиысь гожъясьёслэн огазеяськонзылэсь 3 сюрс манет коньдонкузьым басьтӥз. Солэсь одӥг баллы кыльыса, Ольга Камашева кыкетӥ луиз. Сое 2 сюрс коньдонкузьымен пусйизы. Пусъём, удмурт кылбурчиос пӧлын слэмъёсты элькунысь Гожъясьёслэн огазеяськонзы Алнаш ёросын ортчытъяз ни. Азьланяз радъясьёс та ужрадэз Ижкарын но сяме пыӵатыны малпало. Чакланъёсъя, удмурт кылбурчиослэн вожвылъяськонъёссы Анай кыллэн калыккуспо нуналаз но Кылбуретлэн дунневыл нуналаз радъяськозы. Тегъёс: Лулчеберет Ижкар Литература Удмуртия удмуртъёс удмурткыл гожъясьёс кылбурет  